11. รายการระหว่างกัน

บริษัท จีเอฟพีที จำกัด (มหาชน) และบริษัทย่อย
มีรายการระหว่างกันกับบริษัทที่เกี่ยวข้องและผู้บริหารของบริษัท
ในกรณีที่มีความจำเป็นอันเนื่องมาจากการดำเนินธุรกิจและสนับสนุนธุรกิจของบริษัทเท่านั้น เช่น
การซื้อขายวัตถุดิบและการให้ความช่วยเหลือทางด้านการเงิน ซึ่งรายการระหว่างกันดังกล่าว
เป็นไปตามลักษณะการดำเนินธุรกิจตามปกติ
และมีการกำหนดราคาซื้อขายเช่นเดียวกับเงื่อนไขการค้าที่ให้แก่บุคคลทั่วไป

รายละเอียดของรายการระหว่างกันที่เกิดขึ้นในปี 2552 มีดังนี้

1.  รายการระหว่างกันของบริษัทฯ และบริษัทย่อยกับบริษัทที่เกี่ยวข้องกัน

ลักษณะของรายการ

ก) รายการธุรกิจปกติและรายการสนับสนุนธุรกิจปกติ

เนื่องจากกลุ่มบริษัท จีเอฟพีที จำกัด (มหาชน) ดำเนินธุรกิจครบวงจร
ดังนั้นการซื้อขายระหว่างกันเป็นเรื่องปกติ
โดยที่ฝ่ายจัดการได้คำนึงถึงความสมเหตุสมผลของรายการและคำนึงถึงความเป็นธรรม
โดยใช้ราคาตลาดเป็นราคาอ้างอิงในการกำหนดราคาซื้อขาย
ซึ่งเป็นราคาเดียวกันกับการทำรายการกับบุคคลภายนอก

ข) การเช่าหรือให้เช่าอสังหาริมทรัพย์

บริษัท จีเอฟพีที จำกัด (มหาชน) และบริษัทย่อย

บริษัท จีเอฟพีที จำกัด (มหาชน) และบริษัทย่อยได้ทำสัญญาเช่าพื้นที่อาคารสำนักงานกับบริษัท
ป.เจริญพันธ์อาหารสัตว์ จำกัด ซึ่งเป็นบริษัทที่เกี่ยวข้องกัน เพื่อใช้เป็นที่ตั้งอาคารสำนักงานใหญ่
เป็นระยะเวลา 3 ปี (1 สิงหาคม 2552 – 31 กรกฎาคม 2555) โดยคิดค่าเช่าตามพื้นที่ใช้สอย
มูลค่ารวมของค่าเช่าทั้งหมดตลอดอายุสัญญาเท่ากับ 38,322,000.00 บาท

บริษัท จีเอฟพีที จำกัด (มหาชน)

บริษัท จีเอฟพีที จำกัด (มหาชน) ได้เช่าอาคาร ซึ่งตั้งอยู่ที่ ถนนบางพลี จ.สมุทรปราการ
จากบริษัท เอ็ม.เค.เอส. คอนโดทาวน์ จำกัด เป็นระยะเวลา 3 ปี (1 เมษายน 2552 – 31
มีนาคม 2555) เพื่อทำร้านขายผลิตภัณฑ์จากเนื้อไก่ โดยคิดค่าเช่าเดือนละ 27,900.00 บาท

บริษัท จีเอฟพีที จำกัด (มหาชน) ได้เช่าอาคาร ซึ่งตั้งอยู่ที่ถนนสุขสวัสดิ์ จ.กรุงเทพฯ จากบริษัท
ป.เจริญพันธ์อาหารสัตว์ จำกัด เป็นระยะเวลา 3 ปี (1 มิถุนายน 2550 – 30 พฤษภาคม 2553)
เพื่อทำร้านขายผลิตภัณฑ์จากเนื้อไก่ โดยคิดค่าเช่าเดือนละ 10,000.00 บาท

บริษัท จีเอฟพีที จำกัด (มหาชน) ได้เช่าที่ดินจากบริษัท ป.เจริญพันธ์โปรดิ๊วส จำกัด
ซึ่งเป็นบริษัทที่เกี่ยวข้องกัน เพื่อสร้างคอนโดที่พักอาศัยให้กับพนักงานเช่า โดยเช่าที่ดินจำนวน 16
ไร่ 62 ตารางวา ซึ่งตั้งอยู่ที่ตำบลบางปลา อำเภอบางพลี จังหวัดสมุทรปราการ
มีกำหนดระยะเวลา 20 ปี นับตั้งแต่วันที่ 1 สิงหาคม 2550 จนถึง 31 กรกฎาคม 2570
มูลค่ารวมของค่าเช่าเท่ากับ 22,377,192.00 บาท
โดยมีวัตถุประสงค์เพื่อเป็นสวัสดิการและเป็นแรงจูงใจในการทำงาน
เนื่องจากปัจจุบันพนักงานมีปัญหาด้านที่พักอาศัย
และบริษัทอยู่ในระหว่างขยายกำลังการผลิตเพิ่มเติมในส่วนของโรงงานแปรรูปผลิตภัณฑ์จากเนื้อไก่ซึ่งบริษัทต้องการจ้างแรงงานเพิ่มเติมอีกจำนวน
1,500 คน

บริษัทย่อย

บริษัท เอ็ม.เค.เอส. ฟาร์ม จำกัด ซึ่งเป็นบริษัทย่อย
ทำการเช่าที่ดินเพื่อสร้างฟาร์มเลี้ยงไก่จากบริษัท ป.เจริญพันธ์ จี.พี. ฟาร์ม จำกัด จำนวนเนื้อที่
1,000 ไร่ ซึ่งตั้งอยู่ที่จังหวัดชลบุรี มีกำหนดระยะเวลา 20 ปี นับตั้งแต่วันที่ 1 ตุลาคม 2546
จนถึง 30 กันยายน 2566 โดยคิดค่าเช่าเดือนละ 40,000.00 บาท

บริษัท เอ็ม.เค.เอส. ฟาร์ม จำกัด ซึ่งเป็นบริษัทย่อย
ทำการเช่าฟาร์มเพื่อทำฟาร์มเลี้ยงไก่จากบริษัท ป.เจริญพันธ์ โปรดิ๊วส จำกัด จำนวนเนื้อที่ 59 ไร่
79 ตารางวา ซึ่งตั้งอยู่ที่จังหวัดชลบุรี มีกำหนดระยะเวลา 3 ปี นับตั้งแต่วันที่ 1 สิงหาคม 2552
จนถึง 31 กรกฎาคม 2555 โดยคิดค่าเช่าเดือนละ 125,000.00 บาท

บริษัท เอ็ม.เค.เอส. ฟาร์ม จำกัด ซึ่งเป็นบริษัทย่อย ทำการเช่าที่ดินกับบริษัทฯ
เพื่อสร้างฟาร์มเลี้ยงไก่ จำนวนเนื้อที่ 153 ไร่ 2 งาน 8 ตารางวา ซึ่งตั้งอยู่ที่จังหวัดชลบุรี
มีกำหนดระยะเวลา 3 ปี นับตั้งแต่วันที่ 1 เมษายน 2551 จนถึง 31 มีนาคม 2554
โดยคิดค่าเช่าปีละ 100,000.00 บาท

บริษัท กรุงไทยอาหารสัตว์ จำกัด (มหาชน) ซึ่งเป็นบริษัทย่อยทำการเช่าที่ดินกับบริษัทฯ
เพื่อสร้างฟาร์มเลี้ยงไก่ จำนวนเนื้อที่ 197 ไร่ 2 งาน 60 ตารางวา ซึ่งตั้งอยู่ที่จังหวัดชลบุรี
มีกำหนดระยะเวลา 3 ปี นับตั้งแต่วันที่ 1 มีนาคม 2552 จนถึง 28 กุมภาพันธ์ 2555
โดยคิดค่าเช่าเดือนละ 25,000.00 บาท

2.  รายการระหว่างกันของบริษัทฯ และบริษัทย่อยกับกรรมการบริษัทและบุคคลที่เกี่ยวข้องกัน

บริษัท จีเอฟพีที จำกัด (มหาชน) และบริษัทย่อย
รับความช่วยเหลือทางด้านการเงินจากกรรมการบริษัทและบุคคลที่เกี่ยวข้องกัน
โดยมีวงเงินกู้ยืมไม่เกิน 2,000 ล้านบาท
ทั้งนี้ให้นับรวมส่วนที่จะชำระเงินกู้ยืมระยะสั้นที่ปัจจุบันบริษัทฯ
และบริษัทย่อยได้กู้จากกรรมการและบุคคลที่เกี่ยวข้องกัน โดยมีอัตราดอกเบี้ยไม่เกินร้อยละ 6 ต่อปี
มีระยะเวลาการกู้ยืมไม่เกิน 5 ปี เริ่มตั้งแต่วันที่ 1 กุมภาพันธ์ 2552 ถึงวันที่ 31 มกราคม 2557
ชำระดอกเบี้ยรายเดือนและไม่มีการค้ำประกันหรือหลักประกัน
โดยมีวัตถุประสงค์เพื่อเสริมสภาพคล่องให้กับบริษัทในการขยายกิจการ
ซึ่งบริษัทได้มีการสร้างโรงงานแปรรูปผลิตภัณฑ์จากเนื้อไก่ และฟาร์มเลี้ยงไก่เนื้อ

3.  ความสมเหตุสมผลของรายการ

ขั้นตอนอนุมัติการทำรายการระหว่างกันดังกล่าวข้างต้น ในส่วนของรายการธุรกิจปกติ
รายการสนับสนุนธุรกิจปกติ หรือรายการที่มีขนาดของรายการขนาดเล็ก
ฝ่ายจัดการได้มีการพิจารณาแต่ละรายการอย่างละเอียดรอบคอบ
โดยคำนึงถึงประโยชน์สูงสุดของบริษัท โดยใช้ราคาตลาดเป็นราคาอ้างอิงในการกำหนดราคาซื้อขาย
หรือใช้ราคาประเมินจากผู้ประเมินอิสระ ซึ่งเป็นราคาเดียวกันกับการทำรายการกับบุคคลภายนอก
นอกจากนี้ในส่วนของรายการที่มีขนาดของรายการขนาดกลาง
ได้ผ่านความเห็นชอบจากคณะกรรมการตรวจสอบอีกด้วย

4.  นโยบายการทำรายการระหว่างกันในอนาคต

บริษัทฯ
มีนโยบายการทำรายการระหว่างกันโดยให้ปฏิบัติตามระเบียบสำนักงานคณะกรรมการกำกับหลักทรัพย์
และตลาดหลักทรัพย์แห่งประเทศไทย
รวมทั้งให้เป็นไปตามมาตรฐานการบัญชีเรื่องการเปิดเผยข้อมูลเกี่ยวกับบุคคลหรือกิจการที่เกี่ยวข้องกัน
ทั้งนี้ ในอนาคตหากบริษัทฯ ต้องทำรายการระหว่างกันกับบุคคลที่อาจมีความขัดแย้ง
บริษัทจะขอความเห็นชอบจากคณะกรรมการตรวจสอบเกี่ยวกับความเหมาะสมของรายการดังกล่าว
เพื่อใช้ประกอบในการตัดสินใจของคณะกรรมการบริษัทโดยคำนึงถึงประโยชน์สูงสุดของผู้ถือหุ้น

(โปรดดูรายละเอียดรายการระหว่างกันเพิ่มเติมในหมายเหตุประกอบงบการเงิน
ในรายงานประจำปี 2552)